li Għamel il-Vara tal-Madonna tas-Sacro Cuor Qabel l-1986 ħadd ma kien jaf jew kiteb dwar min kien Gerolamo Darmanin. Kellna biss ftit sentenzi fir-registri tal-knisja miktubin minn Dun Pawl Vella li ħabrek biex din tinbena, u fihom jgħid li saret il-vara fl-1879 u li Gerolamo miet ftit jiem wara fl-istess sena. Meta fl-1984 kont inkarigat mill-Għaqda Storika biex nagħmel wirja dwar il- vari titulari u l-istatwarji tagħhom, li saret fl-annexe ta' San Ġwann il-Belt, ma sibt l-ebda nformazzjoni dwar Gerolamo. Iddeċidejt li nfittex jien aktar minn mitt sena wara mewtul Billi kont naf biss li miet fl-1879 mort iċ-ċimiterju ta' l-Addolorata u fittixt fir- reġistri fost min miet f'dik is-sena u sibt li miet fit-3 ta' Awissu kmieni filgħodu bil-lejl fid-dar tiegħu L-Isla fi Triq Iż- Żewġ Mini fl-età ta' 45 sena. Mort nara l-qabar tiegħu li kien Diviżjoni Lvant, Sezzjoni B, kompartiment D, Nru. 6 tal-Karmelitani tal-Belt. B'dik l-informazzjoni stajt infittex aktar. Għalhekk mort L-Isla fejn Dun Vinċenz Cachia ħallieni nfittex fir-reġistri tal- magħmudijiet, imxejt lura 45 sena sakemm sibt li Gerolamo twieled fit-12 ta' Ġunju 1834, missieru kien Salvatore u ommu Maria Frendo. L- iStatus animarum ta' L-Isla jurina li Gerolamo kien il-kbir fost ħutu u warajh kien hemm Ġużeppa, Ġużeppi, Feliċ, Manwela, Marjanna u Karolina. Kien jaħdem fl-irħam bħal diversi membri tal-familja tiegħu u ġieli għamel xi prospettiva u lapidi ntarzjati fi knejjes. Għamel xi żmien jiffirma Gerolamo Darmanin Frendo. — Gerolamo żżewweġ lil Gasparina Demajo fl-1856. L-ewwel trabi tiegħu Carmelo u Maria Carmela mietu żgħar, iżda wara kellu 'l Ġużeppi Salvatore fl-1871, Amelia u Esther. Ibnu Ġużeppi kien sar prokuratur u kien kittieb dwar l- istorja, u miet in-Naxxar fi żmien it-tieni gwerra dinjija; kien jiffirma Darmanin Demajo. Iben Ġużeppi Salvatore kien Joseph Darmanin Demajo anestetista magħruf li miet fl-1990. Minbarra li kien marmista jew lapidarju Gerolamo kien jagħmel l-istatwi li aħna ngħidulhom tal-kartapesta, għalkemm dawn ikollhom mhux biss karti bħala materjal, imma wkoll taħlit ta' ċraret, ġibs, kolla, serratura u taħlit ieħor. Din it-tip ta' arti ta' l-istatwi teknikament ma jgħidulhiex skultura imma arti plastika; tabilħaqq li jekk tikkonsulta ħafna kotba ta' l-arti ta' l-iskultura ssib it-teknika ta' l-irħam, tal-bronż u ta' l-injam, imma trid tkun xi ħaġa rari li tissemma' l-kartapesta. L-arti plastika tissejjaħ hekk għax il-kelma plastika ma tirreferix. għall-materjal, imma għall-mod ta' kif tinħadem jiġifieri li l-materjal tista' ttih il-forma b'idejk u mhux billi tnaqqax minn blokka solida. Meta tnaqqax u tkisser ġebel, irħam u njam biex minnhom toħroġ figura tkun qed tiskolpixxi, għalhekk tkun skultura. Ġeneralment nużaw il-kelma statwarju għal min jaħdem statwi bit- teknika tal-'kartapesta' ..: Dawn l-artisti ta' l-arti plastika kienu wisq aktar komuni fi żmien l-Ordni tal-Kavallieri u wkoll fis- sekdu dsatax sa ftit mis-seklu għoxrin meta 'kien hawn bżonn ta' ħafna xogħlijiet ta' arti dekorattiva għal diversi xogħlijiet biex isiru arki trijonfali, floats, sepulkri, apparat u xeni tal-palk, tiżjin fit-toroq u arranġamenti fil-knejjes għall-funerali, festi u okkażjonijiet speċjali. Dawn kollha li kienu jsiru malajr u ntenzjonati biex jerġgħu jiżżarmaw, u fihom l-istatwarji kienu jaħdmu mal-mastrudaxxi, pitturi u artiġjani oħra. Minbarra l-istatwa tal-Madonna tas-Sacro Cuor Gerolamo Darmanin ħadem San Ġużepp ta' Ħaż-Żebbuġ, ta' L-Isla, tan-Naxxar u tal-Ħamrun, il-Madonna tad- Duttrina ta' Ħal Tarxien, u taċ-Ċintura ta' l-Għarb f'Għawdex. Dan minbarra statwi tal-festa għat-toroq u xogħolijiet oħra. Kulħadd jaf kif l-istatwa tal-Madonna tas-Sacro Cuor baqgħet għand is-sorijiet ta' Sant' Orsla tal-Belt sakemm tlestiet il-knisja u kif inġiebet Tas-Sliema fl-1881. Sadattant, f'dik is-sena li fiha waslet l-istatwa fostna, fl-Isla twieled Gerolamo Darmanin ieħor, it-tifel ta' ħuh, li ġie msemmi għalih, bħallikieku reġa' ġie biex jara l-istatwa tiegħu tieħu l-ħajja.